Kompleta elementa lernejo

Kompleta elementa lernejo estis kategorio de bazlernejo en la eduka sistemo de Hispanujo. Laŭ la Leĝo Moyano, bazlernejo estis kompleta se ĝi instruis la postulatajn lerntemojn, nome: kristanan doktrinon kaj sanktan historion, legadon, skribadon, hispanlingvan gramatikon kaj ortografion, aritmetikon, kaj agrikulturon, industrion, aŭ komercon (ĉe knabaj lernejoj) aŭ "laborojn proprajn al la [ina] sekso" (ĉe knabinaj lernejoj). La kompletaj lernejoj distingiĝis de la nekompletaj, kie parto de la studprogramo mankis. 

Fakte la klasoj pri agrikulturo, industrio, aŭ komerco ne estis universalaj eĉ en oficiale kompletaj lernejoj. La klasoj pri inaj laboroj tamen estis ĉiam inkludataj en knabinaj lernejoj kaj ofte okupis grandan parton de la studtempo (en Pontevedro ĉirkaŭ 1880 31% de la totalaj studhoroj), lasante malpli da tempo ol la knaboj ricevis por aliaj temoj. Kvankam la instruistoj preskaŭ ĉiam raportis, ke ili instruas gramatikon, inspektistoj suspektis ke ankaŭ ĝi foje mankas. Kompletaj lernejoj foje inkludis lerntemojn ne postulatajn de la leĝo, interalie higienon, ĝentilecon, geometrion, geografion, kaj historion.de Gabriel, Narciso. 1990. Leer, escribir y contar: Escolarización popular y sociedad en Galicia (1875-1900). Sada: Ediciós do Castro. 335-344.

En 1885, la kompletaj lernejoj konsistigis 61% de la publikaj lernejoj de Hispanujo, 64% de la privataj, kaj 74% de la lernantoj. Almenaŭ en Galegujo, la instruistoj estis multe pli kvalifikitaj kaj bone pagataj ol ĉe nekompletaj lernejoj. Infanoj lernis pli sukcese ĉe kompletaj lernejoj ol nekompletaj, kaj laŭ multaj funkciuloj de la hispana eduka sistemo, nur la kompletaj lernejoj havis sufiĉan kvaliton por nomiĝi lernejoj. La lernantoj ankaŭ kutimis ĉeesti pli konstante.de Gabriel, Narciso. 1990. Leer, escribir y contar: Escolarización popular y sociedad en Galicia (1875-1900). Sada: Ediciós do Castro. 149-159, 431-432.

Referencoj

Kategorio:Edukado en Hispanio